Rīku kaste 1. – 3. klasei

2. nodarbība - Kā dzīvot labu dzīvi?

**Nodarbības atsegums**

**Nodarbībā sasniedzamie rezultāti:**

***Skolēnam veidojas priekšstats par to,***

* kādas ir dažādas izpratnes par “labu dzīvi” filozofijā;
* ka morālajām prasmēm ir liela nozīme, lai dzīvotu labu dzīvi.

***Skolēnam sākas veidoties morālais ieradums***

* kritiski apsvērt, kādas ir labas dzīves sastāvdaļas;
* izkopt labas attiecības ar citiem, lai visi varētu dzīvot labāku dzīvi.

**Atslēgvārdi:** laba dzīve, ieradumi, ietekmīgs, nozīme, maksimāli palielināt, rakstura iezīmes, tikumi.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pamatizglītības standarta** | **Papildus no programmas “e-TAP”** |
| **Vērtības** | Cilvēka cieņa, brīvība | Cilvēks, mīlestība, atbildība |
| **Tikumi** | Atbildība, gudrība | Kritiskā spriestspēja, pašiedziļināšanās |

**Mācību materiāli:**

* *PowerPoint* prezentācija.
* 3 lielas lapas ar uzrakstiem: “Ļoti svarīgi”, “Diezgan svarīgi”, “Nav svarīgi” (skolotājam jāizveido).

**Atslēgas jautājumi:**

1. Kurš, tavuprāt, ir nodzīvojis labu dzīvi? Kāpēc?
2. Kas ir svarīgi, lai tev būtu laba dzīve?
3. Ko par labu dzīvi domā filozofi?
4. Kāda, tavuprāt, ir laba dzīve?

**Mācību aktivitātes**

**Ierosme. Kāda ir laba dzīve?**

**[2. slaids]** Uzrakstiet uz tāfeles frāzi “laba dzīve”. Jautājiet skolēniem, ko tas nozīmē? Ko, tavuprāt, tas nozīmē, ja kāds ir nodzīvojis “labu dzīvi”? Kas nosaka, vai tev ir laba dzīve?

Veidojiet diskusiju klasē:

* Vai vari iedomāties kādu cilvēku, kurš, tavuprāt, nodzīvojis “labu dzīvi”?
* Kā tas bija?
* Kāpēc tu domā, ka viņa dzīve bija “laba”?
* Kā, tavuprāt, šis cilvēks pilnveidoja savu dzīvi, lai tā būtu laba?
* Vai laba dzīve notiek nejauši, vai ir apzināti ieradumi vai lēmumi, kas palīdzēja to sasniegt?

*Pirms lūdzat skolēniem pārrunāt šos jautājumus un dalīties ar savām idejām, pastāstiet par kādu labi zināmu cilvēku vai sevi!*

Kolēģu komentāri:

“Izdevās bērnus iekustināt sarunai, labprāt dalījās savā pieredzē. Var teikt, ka aktuāla tēma, kura beigās noveda pie pamatvērtībām.”

**1. aktivitāte. Kas ir svarīgi?**

**[3. slaids]** Uz 3 atsevišķām lielām lapām uzrakstiet – “Ļoti svarīgi”, “Svarīgi”, “Nav svarīgi” – un secīgi pielīmējiet tās klases priekšā dažādās vietās.

Nosauciet “labas dzīves variantus” pēc kārtas un pie katra varianta aiciniet skolēnus nostāties pie tās lapas, kura, viņuprāt, atspoguļo minēto aspektu nozīmi labas dzīves veidošanā.

* Pelnīt daudz naudas
* Dzīvot mīlošā ģimenē
* Draudzēties ar citiem cilvēkiem
* Būt ietekmīgam/nozīmīgam
* Dzīvot jautri un kārtīgi izpriecāties
* Būt radošam
* …

Mudiniet skolēnus aizstāvēt savu viedokli un uzklausīt pretējus viedokļus! Ko skolēni uzskata par svarīgām labas dzīves sastāvdaļām?

**2. aktivitāte. Ko saka filozofi?**

**[4. slaids]** Izstāstiet, ka filozofi tūkstošiem gadu skaidrojuši, kas padara dzīvi labu! Sniedziet trīs piemērus no *PowerPoint* prezentācijas! Vai skolēni kādam no tiem piekrīt vai nepiekrīt?

Vai skolēniem ir idejas par to, kas palīdz dzīvot labu dzīvi? Te var brīvi runāt par dažādiem dzīves aspektiem, kā, piemēram, veidot labas attiecības ar citiem, t.sk. attiecības ar Dievu, dot un saņemt mīlestību, dzīvot pēc augstiem morālajiem standartiem utt.

**Kopīgā noslēguma apspriede. Mana dzīve**

**[5. slaids]** Rosiniet skolēnus pārdomāt dzirdēto šajā nodarbībā, attiecinot to uz sevi, un rakstiski pabeigt teikumu “Mana dzīve būs laba, ja…”!

Kolēģu komentāri:

“'Ar tiešsaistes nodarbībām ir tā, ka pašam daudz jāmācās, praktiski jādarbojas. Ļoti palīdz kolēģu pieredze šajā jomā, konsultējos ar viņiem.”

“Aktivitātēm (attālinātā režīmā) iesaku izmantot Padlet vai Jamboard, var strādāt attālinātu grupu darbus un sekot līdzi skolēnu tiešajam darbam.”